Kinders: Huiswerk of meer speeltyd? - Jou Gesin | Solidariteit WêreldJou Gesin | Solidariteit Wêreld
Tuis › 2016-ontspanning › Kinders: Huiswerk of meer speeltyd?
In sekere Skandinawiese lande word geen huiswerk vir laerskoolleerlinge gegee nie. Ook het die Britste koerant, Daily Telegraph, onlangs berig dat huiswerk 'n stresvolle impak op kinders in laerskole het.
Luidens die berig voel baie Britse onderwysers dat jong kinders totdat hulle die ouderdom van 10 jaar bereik van huiswerk verskoon moet word aangesien hulle ná 'n lang skooldag reeds moeg is. Boonop kan dit stres by die huis veroorsaak omdat huiswerk gewoonlik tussen bad- en slaaptyd ingepas moet word.
Tuis hoor 'n mens gereeld die geskoktheid van nuwe gr. 1-ouers oor die hoeveelheid huiswerk wat 'n sesjarige bedags nog moet inpas.
"Dit was vir my 'n ongelooflike skok toe ek sien hoeveel huiswerk my seuntjie, Johann, in sy eerste skooljaar gekry het," vertel Liesel van Niekerk van Midrand. Hoewel sy verstaan daar is sekere dinge wat hersien moet word, maak dit nie vir haar sin dat kinders van hierdie ouderdom hulle hele middag ook nog aan skoolwerk moet wy nie.
"Na my mening is 'n kind nog 'n kind en is speel baie belangriker. 'n Kind van daardie ouderdom kan in elk geval nog nie so lank konsentreer nie."
Ouers wat kla oor hulle kleintjies se werklading verstaan duidelik nie die Suid-Afrikaanse skoolstelsel nie, sê Charmain de Lange, 'n gr. 1- onderwyser van Bloemfontein.
"Ons klasse is groot, die werk wat gedoen moet word is baie en indien kinders nie by die huis gaan hersien nie, gaan hulle eenvoudig nie die mas opkom nie. Huiswerk is nou maar een maal van belang. Dit het nog nooit enige kind doodgemaak nie. Boonop, hoe vroeër die kind begin leer en huiswerk doen, hoe beter is die kans dat die kind 'n groter sukses van sy of haar akademiese loopbaan sal maak."
Mari Rossouw, 'n kindersielkundige van Johannesburg, sê 'n jong kind het nie energie om vir langer as 20 minute te konsentreer nie.
"Om 'n kind te oorlaai met huiswerk wat tot drie ure kan neem, is eenvoudig nie regverdig nie. 'n Kind kan maar net soveel op 'n slag inneem."
Vir haar sal die oplossing daarin lê om kinders van 6-10 jaar huiswerk wat nie langer as 'n uur neem nie, te laat doen.
"Dan moet daar nog rustye na elke 20 minute gegee word ook."
Sy sê die doel van huiswerk moenie wees om die kind te oorlaai nie. Dit moet basiese kort hersiening van die dag se leerwerk wees. Dit behoort voldoende te wees.
"Op hierdie ouderdom is speel nog so belangrik vir kleintjies. In hulle speeltyd leer hulle so baie van hulleself, van hulle wêreld, van hulle verbeelding en hoe dinge inmekaar steek. Dit is van kardinale belang en moet onder geen omstandighede vroeg weggeneem word nie."